Vier vas ná lugballon-ongeluk wat een eis | Maroela Media
Vier vas ná lugballon-ongeluk wat een eis
Egiptiese owerhede het vier persone in hegtenis geneem nadat ŉ warmlugballon-ongeluk naby Luxor in die suide van dié land die lewe van minstens een persoon geëis het.
Maroela Media het vroeër berig die ballon het ŉ besigtigingstoer met buitelandse toeriste onderneem toe dit in die suidelike deel van die land geval het. Beamptes het gesê sterk wind het veroorsaak dat die ballon bokant die stad se farao-tempels en grafte van koers af gedwing is voordat dit geval het.
Volgens ŉ verklaring is die vier persone wat in hegtenis geneem is die vlieënier, die bestuurder van die maatskappy wat pretritte verkoop en die twee eienaars aan wie die lugballon behoort.
Ayman Walash, ŉ woordvoerder van die Egiptiese ambassade in Pretoria, het Saterdag gesê die Egiptiese ambassade het aanvanklik foutiewe inligting oor dié ongeluk oorgedra.
Walash het gesê ŉ 32-jarige Suid-Afrikaanse man het in die ongeluk gesterf en nié ŉ SA vrou soos daar voorheen berig is nie. Twee Suid-Afrikaanse vroue is egter onder die 12 beseerdes wat ook toeriste van Frankryk, Australië, Argentinië en Brasilië insluit.
“Die vier persone is in hegtenis geneem sodat die saak ondersoek kan word en sodat die polisie presies kan uitpluis wat tot die ongeluk gelei het,” lui die verklaring.
Dit is nie die eerste keer dat mense in ŉ warmlugballon-ongeluk in Luxor sterf nie. In 2013 het 19 buitelandse toeriste gesterf toe hul lugballon aan die brand geslaan het.
In 2016 het Egipte tydelik lugballonvlugte opgeskort toe 22 Chinese toeriste geringe beserings opgedoen het toe die lugballon waarin hulle was, geval het. Sedertdien word lugballonvlugte deur kameras gemonitor en is lugballonne verbied om hoër as 2 000 m te styg.
Olietenkskip in ligte laaie ná botsing; 32 vermis
2 000 meter is nog te hoog vir my, dankie. Ek bly maar met my voete plat op die aarde!
LBS, seker sal dit nie verskil maak in jou mening oor hoogte nie maar waarskynlik word van hoogte bo seespieël gepraat en nie bo die grond nie. met verwysing na die 2000 m.